Tárgy: Döntés a Bursa Hungarica Felsőoktatási ösztöndíjpályázat 2025. évi fordulójához történő csatlakozásról.

Melléklet: Általános tájékoztató, Ütemterv, Szabályzat, ÁSZF, Csatlakozási nyilatkozat, pályázati kiírás A és B típus



**E L Ő T E R J E S Z T É S**

**HARKÁNY VÁROS KÉPVISELŐ-TESTÜLETÉNEK**

**2024. október 24 napi ÜLÉSÉRE**

**11.) Napirendi pont**

|  |  |
| --- | --- |
| ELŐTERJESZTŐ: | Bacsáné dr. Kajdity Petra  jegyző |
| AZ ELŐTERJESZTÉST KÉSZÍTETTE: | Regényiné dr. Börczi Vera aljegyző |
| VÉLEMÉNYEZÉSRE MEGKAPTA: | - |
| MEGTÁRGYALTA: | - |
| AZ ÜGYBEN KORÁBBAN HOZOTT HATÁROZAT/HATÁLYOS RENDELET: | 7/2015 (II.27.) Önk. rendelet a szociális és gyermekjóléti ellátásokról és a szociális és gyermekjóléti igazgatásról |
| SZÜKSÉGES DÖNTÉS:  HATÁROZAT/RENDELET | Határozat |
| SZÜKSÉGES TÖBBSÉG: | Egyszerű többség |
| TERJEDELEM:  MELLÉKLET: | 3 oldal  7 db (Általános tájékoztató, ÁSZF, Ütemterv, Szabályzat, Csatlakozási nyilatkozat, pályázati kiírás A és B típus) |
| TÖRVÉNYESSÉGI VÉLEMÉNYEZÉSRE BEMUTATVA: |  |
| POLGÁRMESTER LÁTTA: |  |

**ELŐTERJESZTÉS: Harkány Város Önkormányzatának 2024. október 24. napján tartandó képviselő-testületi ülésére.**

**ELŐTERJESZTÉS CÍME: Döntés a Bursa Hungarica Felsőoktatási ösztöndíjpályázat 2025. évi fordulójához történő csatlakozásról**

**ELŐTERJESZTŐ: Bacsáné dr. Kajdity Petra jegyző**

**ELŐTERJESZTÉST KÉSZÍTETTE: Regényiné dr. Börczi Vera aljegyző**

**Tisztelt Képviselő-testület!**

A korábbi évekhez hasonlóan a Kulturális és Innovációs Minisztérium megbízásából az Emberi Erőforrás Támogatáskezelő nyílt pályázat keretében idén is meghirdette a Bursa Hungarica Felsőoktatási Önkormányzati Ösztöndíjrendszer 2025. évi fordulóját hátrányos helyzetű, szociálisan rászoruló fiatalok felsőoktatásban való részvételének támogatásának céljából. Az idei évben a korábban megszokott ütemezéshez képest egy hónapos csúszás adódott az ösztöndíjrendszer meghirdetésében, mellyel a csatlakozási lehetőség és a pályázatok benyújtási határideje is tolódik.

A Bursa Hungarica Ösztöndíjrendszer többszintű támogatási rendszer, amelynek pénzügyi fedezeteként három forrás szolgál: a csatlakozó települési önkormányzatok által nyújtott támogatás, a vármegyei önkormányzatok által nyújtott támogatás, valamint a már felsőoktatásban résztvevők számára a minisztérium által biztosított intézményi támogatás. Az önkormányzatok csatlakozása az EPER- BURSA rendszerben valósulhat meg, a csatlakozási nyilatkozta beküldésnek határideje: 2024. október 30. napja. Az önkormányzat ezzel a Bursa Hungarica Felsőoktatási Önkormányzati Ösztöndíjpályázat 2025. évi fordulójának résztvevőjévé válik. A csatlakozott települési önkormányzat 2024. november 4. napjáig köteles kiírni a pályázatokat (A és B típus együttesen), a benyújtási határidő 2024. december 4. napja, az elbírálási határidő 2025. január 6.

Az ösztöndíjrendszerhez való csatlakozással A és B típusú pályázat kerül kiírásra.

**„A” típusú pályázat:**

* Az ösztöndíj időtartama Az ösztöndíjas jogviszony időtartama: 10 hónap, azaz két egymást követő tanulmányi félévben félévenként max. 5 hónap (a továbbiakban Bursa tanulmányi félév), a 2024/2025. tanév második féléve és a 2025/2026. tanév első féléve. Az ösztöndíj folyósításának kezdete legkorábban 2025. március hónap.
* A pályázók köre: Az ösztöndíjpályázatra azok a Harkány területén állandó lakóhellyel rendelkező, hátrányos szociális helyzetű felsőoktatási hallgatók jelentkezhetnek, akik a nemzeti felsőoktatásról szóló 2011. évi CCIV. törvény 1. mellékletében szereplő felsőoktatási intézményben (felsőoktatási hallgatói jogviszony keretében) teljes idejű (nappali munkarend) alapfokozatot és szakképzettséget eredményező alapképzésben, mesterfokozatot és szakképzettséget eredményező mesterképzésben, osztatlan képzésben vagy felsőoktatási szakképzésben folytatják tanulmányaikat.

Az ösztöndíjra pályázhatnak a 2024 szeptemberében felsőoktatási tanulmányaik utolsó évét megkezdő hallgatók is. Amennyiben az ösztöndíjas hallgatói jogviszonya 2025 őszén már nem áll fenn, úgy a 2025/2026. tanév első félévére eső ösztöndíj már nem kerül folyósításra.

Az ösztöndíjra pályázatot nyújthatnak be azok a hallgatók is, akiknek a hallgatói jogviszonya a felsőoktatási intézményben a pályázás időpontjában szünetel. Az ösztöndíj folyósításának feltétele, hogy a 2024/2025. tanév második félévére a beiratkozott hallgató aktív hallgatói jogviszonnyal rendelkezzen.

**„B” típusú pályázat:**

* Az ösztöndíj folyósítás időtartama Az ösztöndíj időtartama 3x10 hónap, azaz hat egymást követő tanulmányi félévben félévenként max. 5 hónap (Bursa tanulmányi félév): a 2025/2026. tanév, a 2026/2027. tanév és a 2027/2028. tanév. Az ösztöndíj folyósításának kezdete a 2025/2026. tanév első féléve.
* A pályázók köre: Az ösztöndíjpályázatra azok a Harkány területén lakóhellyel rendelkező, hátrányos szociális helyzetű fiatalok jelentkezhetnek, akik a 2024/2025. tanévben utolsó éves, érettségi előtt álló középiskolások vagy felsőfokú végzettséggel nem rendelkező, felsőoktatási intézménybe még felvételt nem nyert érettségizettek és a 2025/2026. tanévtől kezdődően a nemzeti felsőoktatásról szóló 2011. évi CCIV. törvény 1. mellékletében szereplő felsőoktatási intézmény keretében teljes idejű (nappali munkarend) alapfokozatot és szakképzettséget eredményező alapképzésben, osztatlan képzésben vagy felsőoktatási szakképzésben kívánnak részt venni. A pályázók közül csak azok részesülhetnek ösztöndíjban, akik a 2025. évi felsőoktatási felvételi eljárásban először nyernek felvételt felsőoktatási intézménybe és tanulmányaikat a 2025/2026. tanévben ténylegesen megkezdik.

A pályázatot az EPER-Bursa rendszerben kitöltve, véglegesítve, onnan kinyomtatva, aláírva kizárólag a lakóhely szerint illetékes települési önkormányzat polgármesteri hivatalánál kell benyújtani személyesen vagy postai úton 2024. december 4. napjáig.

**Nem részesülhet ösztöndíjban az a pályázó, aki:**

- honvéd tisztjelölt, rendvédelmi oktatási intézmény tisztjelöltje, a Magyar Honvédség hivatásos és szerződéses állományú, valamint a rendvédelmi feladatokat ellátó szervek hivatásos állományú hallgatója, a rendészeti képzésben részt vevő ösztöndíjas hallgató

- doktori (PhD) képzésben vesz részt

- kizárólag külföldi intézménnyel áll hallgatói jogviszonyban és/vagy vendéghallgatói képzésben vesz részt.

- akiről hitelt érdemlően bebizonyosodik, hogy a pályázat benyújtásakor a támogatási döntés tartalmát érdemben befolyásoló, valótlan, hamis vagy megtévesztő adatot szolgáltatott, vagy ilyen nyilatkozatot tett;

- aki a pályázat benyújtását megelőző három naptári éven belül az államháztartás alrendszereiből juttatott valamely támogatással összefüggésben a támogatási szerződésben/támogatói okiratban/ösztöndíjszerződésben foglaltakat önhibájából nem vagy csak részben teljesítette.

Az elnyert ösztöndíjat közvetlen adó- és TB-járulékfizetési kötelezettség nem terheli.

Amennyiben a képviselő-testület a 2025. évi pályázati fordulóhoz történő csatlakozásról dönt, a 2025. évi fordulóban alkalmazandó határidőkkel aktualizált Bursa Szabályzatot is szükséges elfogadnia. Ebben került rögzítésre az önkormányzati ösztöndíjrész mértéke is, amely – a tervezetben az előző évekhez hasonlóan- 5000 Ft/fő/hó.

Az Általános Szerződési Feltételek szerint az ösztöndíj elbírálása kizárólag a szociális rászorultságalapján, a pályázó tanulmányi eredményétől függetlenül történhet. A Szabályzat -és a pályázati kiírás tervezetek- értelmében szociálisan rászorult a pályázó, ha a pályázó lakóhelye szerinti lakásban életvitelszerűen együtt lakó, ott bejelentett lakóhellyel vagy tartózkodási hellyel rendelkező személyek **egy főre jutó havi nettó jövedelmének összege nem haladja meg az öregségi nyugdíj mindenkori legkisebb összegének (28.500,-Ft) hatszorosát (171.000,-Ft).** A pályázó szociális rászorultságának megléte nem jelenti azt, hogy a pályázó a támogatásra alanyi jogon igényt tarthat.Amennyiben a fenti jövedelemhatáron, illetve **az ösztöndíj 5000 Ft/hó összegén** nem kíván változtatni a képviselő-testület, úgy a Szabályzatot a 2025. évi forduló aktuális határnapjain és pályázatokat elbíráló bizottság elnevezésén túl egyebekben nem szükséges módosítani.

A fentiek alapján az alábbi határozati javaslatot terjesztjük a Tisztelt Képviselő-testület elé.

**HATÁROZATI JAVASLAT:**

*a Bursa Hungarica Felsőoktatási Önkormányzati Ösztöndíjrendszer 2025. évi pályázati fordulójával kapcsolatos döntések meghozataláról*

1. Harkány Város Önkormányzatának Képviselő-testülete

* kifejezett és visszavonhatatlan döntésével csatlakozik a hátrányos szociális helyzetű felsőoktatási hallgatók illetve felsőoktatási tanulmányokat kezdő fiatalok támogatására létrehozott Bursa Hungarica Felsőoktatási Önkormányzati Ösztöndíjrendszer 2025. évi pályázati fordulójához, a polgármestert felhatalmazza az előterjesztés mellékletét képező csatlakozási nyilatkozat aláírására,
* Az önkormányzat a felsőoktatási hallgatók számára, valamint a felsőoktatási tanulmányokat kezdő fiatalok részére kiírandó Bursa Hungarica Felsőoktatási Önkormányzati Ösztöndíjrendszer 2025. évi pályázati eljárásrendje - Általános Szerződési Feltételek a csatlakozó önkormányzatok számára című dokumentumot (a továbbiakban: ÁSZF) elfogadja, és kötelezettséget vállal arra, hogy a pályázatok kiírása, elbírálása és a települési önkormányzat által nyújtott támogatás összegének továbbítása során maradéktalanul az ÁSZF-ben foglaltaknak megfelelően jár el,
* kötelezettséget vállal arra, hogy a Bursa Hungarica Felsőoktatási Önkormányzati Ösztöndíjrendszer 2025. évi fordulója keretében a beérkezett pályázatokat és a pályázatokról hozott döntését a https://bursa.emet.hu/onk/tonkbelep.aspx címen elérhető Bursa Hungarica Elektronikus Pályázatkezelési és Együttműködési Rendszerhez (a továbbiakban: EPER-Bursa rendszer) rendszerben rögzíti,
* nyilatkozik arról, hogy az EPER-Bursa rendszerben általa meghatározott és a pályázóktól bekérendő, a szociális körülmények igazolására fontosnak tartott nyilatkozatok és mellékletek megfelelnek a pályázati kiírás feltételeinek,
* felhatalmazza a polgármestert az előterjesztés melléklete szerinti, a Bursa Hungarica Felsőoktatási Önkormányzati Ösztöndíjrendszer 2025. évi fordulójára vonatkozó A és B típusú pályázat kiírására azzal, hogy azt az önkormányzat honlapján közzéteszi.

2. Harkány Város Önkormányzatának Képviselő-testülete a Bursa Hungarica Felsőoktatási Önkormányzati Ösztöndíjrendszer 2025. évi fordulójára vonatkozó Szabályzatot az előterjesztés szerinti tartalommal elfogadja azzal, hogy ösztöndíj önkormányzat által megállapított összege a Szabályzatban foglaltaknak megfelelően havi 5.000 Ft.

Határidő: csatlakozásra: 2024. október 30., pályázat kiírására: 2024. november 4., pályázatok benyújtására: 2024. december 4., pályázatok elbírálására: 2025. január 6.

Felelős: polgármester, jegyző

Harkány, 2024. 10. 15. Regényiné dr. Börczi Vera, aljegyző sk.