Tárgy: Döntés az önkormányzati tűzifa támogatásról szóló rendelet megalkotásáról és a 2024. évi önkormányzati tűzifa támogatás biztosításáról



**E L Ő T E R J E S Z T É S**

**HARKÁNY VÁROS ÖNKORMÁNYZATA KÉPVISELŐ-TESTÜLETÉNEK**

**2024. október 24. NAPI ÜLÉSÉRE**

**3.) Napirendi pont**

|  |  |
| --- | --- |
| ELŐTERJESZTŐ: | Bacsáné dr. Kajdity Petra jegyző |
| AZ ELŐTERJESZTÉST KÉSZÍTETTE: | Regényiné dr. Börczi Vera aljegyző |
| VÉLEMÉNYEZÉSRE MEGKAPTA: | Jogi és Szociális Bizottság |
| MEGTÁRGYALTA: | Jogi és Szociális Bizottság  a 2024.10.21-i ülésén |
| AZ ÜGYBEN KORÁBBAN HOZOTT HATÁROZAT/HATÁLYOS RENDELET: | 21/2012. (XII.28.) Ör.  21/2018. (XI.20.) Ör. |
| SZÜKSÉGES DÖNTÉS:  HATÁROZAT | határozat  rendelet |
| SZÜKSÉGES TÖBBSÉG: | Határozat: Egyszerű többség  Rendelet: minősített többség |
| TERJEDELEM:  MELLÉKLET: | 2 oldal előterjesztés  rendelet |
| TÖRVÉNYESSÉGI VÉLEMÉNYEZÉSRE BEMUTATVA: |  |
| POLGÁRMESTER LÁTTA: |  |

**ELŐTERJESZTÉS: Harkány Város Önkormányzata Képviselő-testületének 2024. október 24. napján tartandó nyilvános ülésére**

**ELŐTERJESZTÉS CÍME: Döntés az önkormányzati tűzifa támogatásról szóló rendelet megalkotásáról és a 2024. évi önkormányzati tűzifa támogatás biztosításáról**

**ELŐTERJESZTŐ: Bacsáné dr. Kajdity Petra jegyző**

**ELŐTERJESZTÉST KÉSZÍTETTE: Regényiné dr. Börczi Vera aljegyző**

***Tisztelt Képviselő-testület!***

Harkány Város Önkormányzatának Képviselő-testülete 2020. őszén módosította a szociális célú tűzifa juttatásról szóló 21/2012. (XII.28.) Önkormányzati rendeletét (továbbiakban Ör.) tekintettel arra, hogy az Önkormányzat a 2020-as évtől nem jogosult a Belügyminisztérium által pályázat keretében biztosított, a települési önkormányzatok szociális célú tüzelőanyag vásárláshoz kapcsolódó támogatására, tekintettel arra, hogy a város a kiírásban szereplő 5000 fős lakosságszámot meghaladta.

A képviselő-testület úgy határozott, hogy az arra rászorulók térítésmentes tüzelőanyaggal való ellátásáról a BM támogatástól függetlenül, saját erőből - saját tulajdonú vagy saját forrásból vásárolt tűzifával- gondoskodni kíván. Ezért az Ör. módosításával -a 7/A.§ beiktatásával- egy új, a BM támogatástól független ellátási formát vezetett be önkormányzati tűzifa juttatás címen.

Az Ör. 7/A.§-ában foglaltak alapján a juttatás tárgyévre történő biztosításáról, az igénylési lehetőség meghirdetéséről minden évben a képviselő-testület hoz döntést a rendelkezésre álló források figyelembevételével, egyben meghatározza a juttatásra felhasználható készlet mennyiségét.

Tekintettel arra, hogy 2020. óta Harkány lakosságszáma tartósan 5000 fő feletti és így az önkormányzat a szociális célú tüzelőanyag vásárláshoz kapcsolódó támogatásra nem jogosult, a rendeletnek a szociális célú tűzifajuttatásra vonatkozó rendelkezései kiüresedtek. Hatályban van továbbá egy 2017. szociális tűzifajuttatásról szóló rendelet is, mely már nem alkalmazható. Ezért a szociális célú tűzifa juttatásról szóló 21/2012. (XII.28.) önkormányzati rendelet és a 2017. évi szociális tüzelőanyag vásárlásához kapcsolódó kiegészítő támogatás nyújtásáról szóló 21/2018. (XI.20.) önkormányzati rendelet hatályon kívül helyezését és egy új rendelet megalkotását javasoljuk az önkormányzati tűzifa támogatás szabályairól.

A megalkotandó rendelt szabályai lényegében megegyeznek a korábbi szociális célú tűzifa juttatásról szóló rendeletben foglaltakkal: azaz a támogatási lehetőség meghirdetéséről a rendelkezésre álló készlet alapján a képviselő-testület dönthet, meghatározva a támogatásra felhasználható készlet mennyiségét és a kérelmek benyújtási határidejét. A jövedelemi feltételek tekintetében a korábbiakhoz képest emelés látszott szükségesnek a nyugdíjemelések miatt. A Jogi és Szociális Bizottság ülésén az a javaslat született, hogy a jövedelemhatár a szociális vetítési alap 400 %-a, illetve egyedül élő vagy gyermekeit egyedül nevelő kérelmező esetén a szociális vetítési alap 500 % legyen.

A jelenleg rendelkezésre álló, támogatásra felhasználható tűzifa mennyisége 80 m3. Javasoljuk, hogy a képviselő-testület határozzon a juttatás biztosításáról, igénylési lehetőség meghirdetéséről, a kérelmek benyújtásának határidejét 2024. november 15. napja (péntek) 12:00 órában javasoljuk meghatározni, így a november végén-december elején még az elbírálásra is sor kerülhet és a támogatottak részére a karácsonyi ünnepek előtt kiszállítható a juttatás.

A későbbiekben -további készlet rendelkezésre állása esetén- újabb forduló is meghirdethető.

**A határozati javaslat elfogadása előtt a rendelet elfogadásáról, megalkotásáról szükséges dönteni, melyhez az alábbi hatásvizsgálat készült:**

**Előzetes hatásvizsgálat:**

A jogalkotásról szóló 2010. évi CXXX. törvény (a továbbiakban: Jat.) 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről a Képviselő-testületet tájékoztatni kell.

A Jat. 17. § (2) bekezdése határozza meg, hogy a jogszabály előkészítőjének a hatásvizsgálat során milyen szempontokat kell vizsgálni, melyre tekintettel a rendeletalkotás várható következményeiről – az előzetes hatásvizsgálat tükrében – az alábbi tájékoztatást adom:

**1. A rendeletalkotásalamennyi jelentősnek ítélt hatása, különösen:**

a) *A módosítás társadalmi, gazdasági, költségvetési hatása:* Szociálisan rászorulók tüzelővel való ellátása az önkormányzat rendelkezésre álló tűzifa készletéből biztosítható lesz.

b) *A módosításnak környezeti, egészségügyi következményei*: A támogatottak biztonságos lakhatásához szükséges egyik feltétel (fűtött otthon) az önkormányzat segítségével megoldottá válhat azoknál is, akik önerőből nem tudnak elegendő tüzelőt vásárolni.

c) *A módosításnak adminisztratív terheket befolyásoló hatása:* Nincs.

**2. A jogszabály megalkotásának szükségessége, a jogalkotás várható következménye:**

A rendelet megalkotásával két kiüresedett, már nem, vagy nem megfelelően alkalmazható rendelt hatályon kívül helyezése történik meg, egyben a tényleges körülményeknek megfelelő új rendelt alkotásával a támogatás feltételei megfelelően szabályozottá válnak.

**3. A jogalkotás elmaradásának várható következményei:** hatályban marad olyan rendelet, amely már nem, vagy nem megfelelően alkalmazható. A jövedelmi feltételek miatt sok rászoruló nem részesülhet ellátásban.

**4. A jogszabály alkalmazásához szükséges személyi, szervezeti, tárgyi és pénzügyi feltételek:**

Rendelkezésre állnak.

**Határozati javaslat:**

*Döntés a 2024. évi önkormányzati tűzifa támogatás biztosításáról, igénylési lehetőség meghirdetéséről*

Harkány Város Önkormányzatának képviselő-testülete a 2024/2025. fűtési idényben az önkormányzat saját tulajdonában álló forrásból térítésmentes önkormányzati tűzifa támogatást biztosít kérelemre.

A támogatásra felhasználható a juttatásra felhasználható készlet mennyiségét 80 m3-ben határozza meg.

Az igénylési lehetőség meghirdetéséről helyben szokásos módon gondoskodik azzal, hogy a kérelmek benyújtásának határideje 2024. november 15. napja 12:00 óra.

A tűzifa kiszállításáról Harkány Város közigazgatási területén az önkormányzat gondoskodik.

Határidő: igénylési lehetőség meghirdetése: azonnal, benyújtási határidő: 2024. november 15. 12:00 óra

Felelős: jegyző

Kelt: Harkány, 2024. 10. 18.

Regényiné dr. Börczi Vera aljegyző sk.