**Harkányi Körzeti Óvodai Társulás**

**Társulási Megállapodás**

A jelen megállapodás 3./ pontjában részletesen megjelölt önkormányzati képviselő-testületek „Magyarország Alaptörvénye” 32. cikk (1) bekezdés k) pontjában, a Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) IV. fejezetében foglaltak szerint tárulást hoznak létre önkéntes, szabad elhatározásukból, egymás egyenjogúságának tiszteletben tartásával, abból a célból, hogy a nemzeti köznevelésről szóló 2011. évi CXC. törvény (a továbbiakban: Nkt.) 8. § (1) bekezdésében meghatározott óvodai nevelést, illetve a gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 42. és 43/A. §-ában meghatározott gyermekek napközbeni ellátását és a gyermekétkeztetés megszervezését szakszerűen, gazdaságosan és a pályázati lehetőségek teljes körű felhasználásával lássák el. Fent említett célokat a Harkányi Óvoda, Mini Bölcsőde és Konyha költségvetési szerv útján látják el.

A képviselő-testületek megállapodnak, hogy a 2004. július 24. napjával megalakított Harkány és Térsége Óvodai Intézményi Társulást már több ízben átalakították és a továbbiakban a már elvégzett módosítások szerint az alábbi tartalommal működtetik a társulást.

1. **Társulás neve és székhelye:** Harkányi Körzeti Óvodai Társulás (székhelye: 7815 Harkány, Dankó Pista u. 7/1.)
2. **Működési területe:** a társult települési önkormányzatok közigazgatási területe
3. **A társulás tagjainak neve, székhelye, képviselője:**

* Bisse Községi Önkormányzat, 7811 Bisse, Petőfi u. 43.,

Stivics Gábor polgármester

* Csarnóta Község Önkormányzata, 7811 Csarnóta, Fő út. 25.,

Violáné Gáti Zsuzsanna polgármester

* Drávacsepely Község Önkormányzat, 7846 Drávacsepely, Dózsa Gy. u. 2.,

Bónis Gyuláné polgármester

* Drávaszerdahely Községi Önkormányzat, 7847 Drávaszerdahely, Kossuth L. u. 17., Koller László Dávid polgármester
* Harkány Város Önkormányzata, 7815 Harkány, Petőfi S. u. 2-4.,

Baksai Endre Tamás polgármester

* Ipacsfa Községi Önkormányzat, 7847 Ipacsfa, Petőfi u. 16.,

Szabó Zsolt polgármester

* Márfa Községi Önkormányzat, 7817 Márfa, Fő u. 45.,

Buttinger Petra polgármester

* Rádfalva Község Önkormányzat, 7817 Rádfalva, Petőfi u. 21.,

Kasza Zoltán polgármester

a továbbiakban, mint Tag 1 önkormányzatok.

Drávaszerdahely Községi Önkormányzat, Márfa Községi Önkormányzat és Harkány Város Önkormányzata a továbbiakban úgy is, mint Tag 2 önkormányzatok.

1. **A társulás időtartama:** társulási megállapodás határozatlan időtartamú.
2. **A társulás pecsétje:** kör alakú, középen a Magyarország címere, a kör szélén a Harkányi Körzeti Óvodai Társulás” körbefutó felirattal és a társulás székhelyének megjelölésével.
3. **A társuláshoz tartozó települések lakosságszáma 2024. január 01. napján:**

|  |  |  |
| --- | --- | --- |
| szám | település | lakosságszám |
| 1. | Bisse | 244 |
| 2. | Csarnóta | 134 |
| 3. | Drávacsepely | 204 |
| 4. | Drávaszerdahely | 171 |
| 5. | Harkány | 5481 |
| 6. | Ipacsfa | 205 |
| 7. | Márfa | 198 |
| 8. | Rádfalva | 214 |
|  | Összesen | 6851 |

1. **A társulás által ellátott feladat és hatáskörök:**

Tag 1 önkormányzatok vonatkozásában:

* óvodai nevelés a nemzeti köznevelésről szóló 2011. évi CXC. törvény alapján,
* gyermekétkeztetés a gyermekek védelméről és a gyámügyi igazgatásról szóló 1997. évi XXXI. törvény 21. § (1) bekezdésének a), b), e) és g) pontja alapján,

Tag 2 önkormányzatok vonatkozásában:

* bölcsődei ellátás, a Gyvt. 43/A. §-a alapján a gyermekek napközbeni ellátása mini bölcsődei formában

Fent írt valamennyi feladatok ellátásáról a Társulás által alapított költségvetési szerv, a Harkányi Óvoda, Mini Bölcsőde és Konyha gondoskodik.

1. **A társulás alaptevékenysége(i):**

szakágazat száma és megnevezése:

841105 Helyi önkormányzatok és társulások igazgatási tevékenysége

kormányzati funkció száma, megnevezése:

011130 Önkormányzatok és önkormányzati hivatalok jogalkotó és általános igazgatási tevékenysége

1. **A közösen fenntartott intézmény megnevezése:**

Harkányi Óvoda, Mini Bölcsőde és Konyha

Székhelye: 7815 Harkány, Dankó Pista u. 7/1.

Telephelye: 7815 Harkány, Arany János u. 16.

OM azonosítója: 027156

Az intézmény törzsszáma: 630708

1. **A társulás által fenntartott intézmény közfeladata:**

A Mötv. 13. § (1) bekezdésének 6. pontja és az Nkt. vonatkozó rendelkezései alapján az óvodai nevelés, valamint a gyermekek védelméről és a gyámügyi igazgatásról szóló 1997. évi XXXI. törvény 21. § (1) bekezdésének a.), b) és e) pontja szerinti gyermekétkeztetés. Az intézmény feladata továbbá 2018. 09. 01. napjától a Gyvt. 42. és 43/A. §-a szerinti mini bölcsődei ellátás.

Az intézmény részletes feladatait annak egységes szerkezetű alapító okirata tartalmazza.

1. **A tárulás által fenntartott intézménnyel kapcsolatos rendelkezések:**

1. Az irányítási hatáskörrel felruházott szerv neve és székhelye: Harkányi Körzeti Óvodai Társulás Társulási Tanácsa (7815 Harkány, Dankó Pista u. 7/1.)

2. Az alapítás költségeit Harkány Város Önkormányzata viseli.

3. Az intézmény vezetőjét nyilvános pályázati eljárás útján, a pedagógusok új életpályájáról szóló 2023. évi LII. törvény szerint - meghatározott időtartamra – Harkányi Körzeti Óvodai Társulás Társulási Tanácsa nevezi ki.

4. Az intézmény működtetését a felek határozatlan időre vállalják, melynek módosítását, megszüntetését a Társulás bármely tagja kezdeményezheti. A Társulás tagjai a közös működtetés módosításáról, megszüntetéséről vagy felmondásáról a kezdeményezés megküldésétől számított hatvan napon belül döntenek. A köznevelési intézmény átszervezése esetén a nemzeti köznevelésről szóló törvény előírásait figyelembe kell venni, mely szerint átszervezésre csak július-augusztus hónapokban kerülhet sor.

1. **A Társulás szervei**: a Társulási Tanács, az elnök, az alelnök.
2. **A Társulás közös döntéshozó szerve, tagjait megillető szavazatarány:**
3. Döntéshozó szerve a Társulási Tanács.

A Társulás tagjait a Tanácsban az önkormányzatok polgármesterei vagy a tag önkormányzatok képviselő-testületei által, a képviselő-testület tagjai közül delegált képviselők képviselik. A polgármester akadályoztatása esetén az alpolgármester képviselheti a társult önkormányzatot. A társulási tanács ülésén a társult önkormányzatok jegyzői tanácskozási joggal részt vehetnek.

1. A Társulási Tanács dönt a Társulási Megállapodásban meghatározott és a Társulás tagjai által átruházott önkormányzati feladat- és hatáskörben.

1. A Társulási Tanács kizárólagos feladata

a) a szervezeti és működési szabályzat megállapítása;

b) a költségviselés arányának megállapítása;

c) a tisztségviselők megválasztása;

A Társulási Tanács működésével kapcsolatos egyéb kérdéseket a Társulás saját maga állapítja meg a szervezeti és működési szabályzatában (továbbiakban: SZMSZ).

1. A Társulási Tanács megalakulása: A Társulási Tanács megalakul, ha a Mötv. 88. § (2) bekezdése alapján a képviselő-testületek mindegyike minősített többséggel jóváhagyta a társulási megállapodást, és ezt követően a Társulási Tanács alakuló ülése minősített többséggel kimondta megalakulását.
2. Szavazatarány: A Társulási Tanács döntését ülésén határozattal hozza. Minden településnek - Harkány kivételével - 1 szavazatszáma van, Harkány város 8 szavazattal rendelkezik.

Az összes szavazatszám: 15 Tag 1 Önkormányzatok tagsága körében.

Az összeg szavazatszám: 10 Tag 2 Önkormányzatok tagsági körében.

1. **A döntéshozatal módja, a minősített döntéshozatal esetei:**
2. A Társulási Tanács az adott tagi kör vonatkozásában akkor határozatképes, ha ülésén legalább a tagok több mint fele, és legalább a szavazatok több mint felével rendelkező tag jelen van. *(Mötv. 94.§ (4) bek.)* Határozatképtelenség esetén az eredeti időpontot követő 1 napon túli, de 30 napon belüli időpontra kell az újabb ülést összehívni.
3. Egyszerű többséget igénylő javaslat elfogadásához Tag 1 önkormányzatok esetében legalább annyi igen szavazat szükséges, amely meghaladja a jelenlévő tagok szavazatainak a felét. Tag 2 önkormányzatoknál az egyszerű többséggel meghozott határozat akkor elfogadott, ha az igen szavazatok száma meghaladja a jelenlévő képviselők szavazatainak több, mint a felét. *(Mötv. 94.§ (4) bek.)*
4. A minősített többséghez mind a Tag1 önkormányzatok, mind a Tag 2 önkormányzatok részvételével összehívott ülésen annyi tag igen szavazata szükséges, amely eléri a Társulásban résztvevő tagok szavazatainak több, mint a felét és az általuk képviselt település lakosságszámának a felét. (*Mötv. 94. § (7) bekezdése).*
5. Minősített többség szükséges:
6. a társulási megállapodás jóváhagyásához, módosításához vagy a társulás megszüntetéséhez; mely határozat hatálybalépéséhez a Társulásban résztvevő képviselő-testületek mindegyikének minősített többségével hozott döntése szükséges (a megállapodás módosítása, megszüntetése érdekében az arra okot adó körülmény/indítvány felmerülésétől számított 30 napon belül a Tanács ülését össze kell hívni, míg a képviselő-testületi ülést további 30 napon belül kell megtartani);
7. elnök és alelnök személyének megválasztásához;

c) a pénzügyi hozzájárulást igénylő pályázat benyújtásához, az ahhoz szükséges települési hozzájárulás meghatározásához, továbbá a Társulás költségvetésének elfogadásához, módosításához és a zárszámadás elfogadásához;

d) zárt ülés elrendeléséhez;

e) a hatáskörébe utalt választás, kinevezés, felmentés, vezetői megbízás adása, illetőleg visszavonása, fegyelmi eljárás megindítása, fegyelmi büntetés kiszabásáról való döntés esetén,

f) közösen fenntartott intézmény alapításához, átszervezéséhez, megszüntetéséhez,

g) a társulásból történő kizáráshoz.

1. A Társulási Tanács ülésének összehívása: A Társulási Tanács ülését az elnök, akadályoztatása esetén az alelnök jogosult összehívni. Együttes akadályoztatásuk esetén az ülést a korelnök hívja össze.
2. A Társulási Tanács üléséről jegyzőkönyvet kell készíteni. A jegyzőkönyvet az elnök, és a Harkányi Polgármesteri Hivatal Jegyzője vagy Társulási Tanács által felhatalmazott személy írja alá. A jegyzőkönyv elkészítéséről és a Baranya Vármegyei Kormányhivatal vezetőjéhez 15 napon belül történő megküldéséről a Tanács elnöke gondoskodik.
3. **A Társulási Tanács elnöke és alelnöke:**
4. A Társulási Tanács alakuló ülésén, minősített többséggel tagjai sorából elnököt, alelnököt választ. Megbízatásuk határozatlan a polgármesteri vagy képviselői mandátumuk idejére szól. Az elnök személyére a Társulási Tanács bármely tagja javaslatot tehet. Az alelnök személyére az elnök tesz javaslatot. Az elnök és az alelnök tisztségét társadalmi megbízatásként külön díjazás nélkül látja el.
5. A Társulás elnöke:
6. önállóan képviseli a Társulást, a Társulás jegyzése akként történik, hogy a géppel vagy kézzel előírt, előnyomott vagy nyomtatott társulási név alatt az elnök teljes nevét önállóan írja alá,
7. intézkedik a Társulás kincstárnál vezetett nyilvántartásában szereplő adatok változásának nyilvántartásba vétele iránt,
8. összehívja a Társulási Tanács üléseit, összeállítja az ülések napirendjét,
9. gondoskodik a Társulás éves mérlegének, vagyonkimutatásának, költségvetésének, éves beszámolójának elkészítéséről,
10. a Társulás mérlegét Tagok számára hozzáférhetővé teszi,
11. évente legalább egy alkalommal jelentést készít a Társulási Tanács részére a Társulás működéséről, feladatainak ellátásáról, a társulási cél megvalósulásáról,
12. ellátja mindazon feladatokat, melyet a társulási megállapodás, illetve a Társulási Tanács számára előírt,
13. a Támogatási Szerződést és az egyéb szerződéseket, valamint azok módosításait a Tagok nevében aláírja,
14. bármely kérdésben észrevétellel és kérdéssel élhet a Tagok, illetve képviselőik, a hatóságok, személyek felé, beszámoltathatja a Társulásban közreműködő bármely érdekeltet,
15. A Társulás elnöke a tőle elvárható gondossággal köteles eljárni. Kötelezettségének megszegésével okozott kárért a polgári jog szabályai, valamint a vonatkozó jogszabályok szerint felel.

Az elnöki megbízatás megszűnik:

* polgármesteri vagy képviselői tisztségének megszűnésével
* a Társulási Tanács által történő visszahívással,
* a társulás megszűnésével,
* lemondással,
* elhalálozással.

Lemondás esetén az elnök köteles az új elnök személyének megválasztásáig a megbízatásával járó feladatokat ellátni, köteles a lemondásától számított 15 napon belül a Társulási Tanács ülését összehívni az új elnök megválasztásának céljából. Az elnök lemondásával az alelnöki megbízatás nem szűnik meg.

1. A Társulás alelnökének megbízatási időtartamára az elnökre vonatkozó rendelkezések irányadóak. A Társulási Tanács az elnök munkájának segítésére alelnököt választ. Az alelnök személyére az elnök tesz javaslatot. A Társulás alelnöke az elnök munkáját segíti, illetve akadályoztatása esetén teljes jogkörrel helyettesíti.
2. **A Társulás működésével kapcsolatos feladatok ellátása**

A Harkányi Polgármesteri Hivatal a Társulás működésével kapcsolatos alábbi munkaszervezési feladatokat látja el:

1. ellátja az adminisztrációs feladatokat (gépírás, adatrögzítés, információgyűjtés, ügykezelés);
2. nyilvántartja a Társulás számlájának pénzforgalmát;
3. megszervezi a Társulás üléseit;
4. vezeti a Társulás üléseinek jegyzőkönyveit, és megküldi azokat a kormányhivatalnak;
5. a Társulás feladatkörébe tartozó ügyekben a Társulás tagjai felé szolgáltató-tanácsadó tevékenységet végez;
6. intézi a Társulás nyertes pályázatai adminisztrációs ügyeit;
7. intézi a számlák könyvelését, pályázati támogatások lehívását, stb.;
8. elkészíti a Társulás költségvetési koncepcióját, költségvetésének tervezetét, féléves és éves beszámolóját, az időközi költségvetési és mérlegjelentést;
9. folyamatosan végzi a társulás és az általa fenntartott költségvetési szerv(ek) könyvelési, normatíva lehívás, elszámolás, vagyon-nyilvántartási feladatait
10. ellát minden olyan tevékenységet, amelyet a Társulási Tanács a feladatkörébe utal.
11. **A társulás fenntartásával, működtetésével kapcsolatosan az egyes képviselő-testületek pénzügyi hozzájárulásai**
12. A társulás elsődleges, alapvető célja a Harkányi Óvoda, Mini Bölcsőde és Konyha közös fenntartása. A társult önkormányzatok a költségvetési szerv és a társulás fenntartását, működtetését elsődlegesen az állami támogatásból valósítják meg.
13. A társulás működésének- az intézmény közös fenntartásának- alapvető fedezeteként szolgál a mindenkor hatályos költségvetési törvényben meghatározott állami támogatás, melyet az intézmény székhelye szerinti önkormányzat, azaz Harkány Város Önkormányzata igényel le, valamint az ellátottak által fizetett térítési díjak összege. A tárgyévi bevételekről és a ténylegesen felmerült kiadásokról településenkénti elszámolás készül a tárgyévet követő év április 30-ig.
14. A feladatellátással kapcsolatban felmerülő önkormányzati költségek viselésére vonatkozó alapelv-amennyiben a bevételek nem fedezik a költségeket- a következő: az önkormányzati hozzájárulások befizetésének alapja az adott településen (telephelyen) az ellátottaknak nyújtott szolgáltatások tényleges bekerülési költsége, melyből levonásra kerülnek a bevételek (állami támogatás plusz térítési díjak). Az óvodai nevelés során, a Tag 1 önkormányzatokat érintően felmerülő többletköltségeket a társult önkormányzatoknak következő év május 15-ig Harkány Város Önkormányzat számlaszámára kell átutalniuk az ellátást igénybevevő gyermekek arányában.
15. Az egyes Tag 1 önkormányzatokat az óvodai ellátás biztosítása okán esetlegesen terhelő tárgyévi hozzájárulások összegét az éves költségvetés elfogadása során állapítja meg a társulási tanács. A tervezett, előre meghatározható éves többletigény ¼-ed részét március 31. napjáig, a fennmaradó részt havonta egyenlő részletekben a tárgyhó utolsó napjáig kell eljuttatni a társulás számlaszámára.
16. Az óvodai, mini bölcsődei ellátásban részesülő gyermekek étkezési térítési díjait, valamint a bölcsődei ellátás térítési díjait a Tag 2 társult önkormányzatok a Társulási Tanács döntése alapján állapítják meg a székhely önkormányzat, jelen esetben Harkány város adatszolgáltatása alapján. A térítési díjak beszedését az Intézmény végzi. A székhely önkormányzat rendeletében kerülnek kihirdetésre a Társulási Tanács által megtárgyalt és elfogadott intézményi térítési díjak.
17. **A Társulás tagjai által vállalt pénzügyi hozzájárulás nem teljesítése esetén irányadó eljárás**
18. Amennyiben a tag önkormányzatok a Társulási Megállapodásban meghatározott fizetési kötelezettségük teljesítését elmulasztják, a Társulás a tag önkormányzat költségvetési elszámolási számlája ellen azonnali beszedési megbízás benyújtására jogosult. A tagok kötelezettséget vállalnak arra, hogy felhatalmazó levélben bejelentik a számlavezető pénzintézetüknek a Társulás megn**e**vezését és pénzforgalmi jelzőszámát, mint azonnali beszedési megbízás benyújtására jogosultat azzal, hogy tagok a saját forrás teljes összegének megfizetéséig, a felhatalmazást nem vonhatják vissza. A felhatalmazás bank által aláírt egy példányát, a tagok kötelesek a Társulásnak e társulási megállapodás aláírását követő 15 napon belül átadni. Az önkormányzatok számlavezető pénzügyi intézményei által ellenjegyzett és nyilvántartásba vett azonnali beszedési megbízásra szóló felhatalmazások a jelen megállapodás hatályba lépésének feltételei és annak elválaszthatatlan részei. A megadott számlaszámok valódiságáért az önkormányzatok felelősséget vállalnak.
19. A Tagok tudomásul veszik, amennyiben valamely önkormányzat a jelen megállapodásban vállalt fizetési kötelezettségeit határidőben és felhívásra nem teljesíti, kötelezetti késedelembe esik. A fizetésre kötelezett a késedelembe esés időpontjától kezdve köteles a [Ptk.](cdp://1/95900004.TV/) 6:48. §-a szerinti késedelmi kamatot fizetni. A kamatfizetési kötelezettség beáll akkor is, ha a kötelezett késedelmét kimenti.
20. **A társulás vagyona:**
21. A Harkányi Óvoda, Mini Bölcsőde és Konyha székhelyéül és telephelyéül szolgáló épületek, leltár szerinti felszerelései és ingóságai Harkány Város Önkormányzat tulajdonában vannak. Harkány Város Önkormányzata, a tulajdonát képező ingatlanokat érintő beruházásokat saját költségvetése terhére biztosítja, ezért az ilyen címen keletkező vagyonnövekmény kizárólag a tulajdonos önkormányzatot illeti meg, ő jogosult és köteles azt a vonatkozó jogszabályi előírásoknak megfelelően nyilvántartani. A társult önkormányzatok alapelvként rögzítik, hogy a társulás működése alatt egyik önkormányzat sem juthat a másik önkormányzat terhére anyagi- gazdasági előnyhöz. A Harkányi Óvoda, Mini Bölcsőde és Konyha telephelyéül szolgáló 549 hrsz-ú, természetben a 7815 Harkány, Arany János u. 16. szám alatti ingatlan 2017. 01. 01. napjától a Mohácsi Tankerületi Központ vagyonkezelésébe került, kivéve az ingatlanban található étkezde és konyha, amely Harkány Város Önkormányzatának rendelkezése alatt, annak használatában áll.
22. A társulás működése során a fenti vagyonkörön kívül keletkezett ingó vagyonnövekmény az ingatlan tulajdonosát illeti meg.
23. A társulás saját vagyonnal rendelkezhet. Amennyiben uniós/hazai beruházás, pályázat előírásai alapján a pályázó szervezet csak a társulás lehet és a eljárási feltételek alapján a vagyon a társulást illeti meg a felek megállapodnak, hogy a vagyonnövekményt a társulás térítésmenetesen átadja az illetékes önkormányzat részére a fenntartási időszak lejártát követően amennyiben az önkormányzat a fejlesztéshez szükséges saját forrást a társulás részére határidőben megfizette.
24. **Kiadmányozás, kötelezettségvállalás rendje**
25. A Társulás feladatainak végrehajtása során készítendő iratokat a Társulási Tanács elnöke és a Harkányi Polgármesteri Hivatal Pénzügyi Osztályának Vezetője, mint az államháztartásról szóló 2011. évi CXCV. törvény (a továbbiakban: Áht.). 36. § és az államháztartásról szóló törvény végrehajtásáról szóló 368/2011. (XII. 31.) Korm. rendelet (a továbbiakban: Ávr.) 55. §-ában meghatározott pénzügyi ellenjegyző, vagy az elnök, illetve a Pénzügyi Osztály Vezetője által a kötelezettségvállalás és utalványozás rendjéről szóló szabályzatban kiadmányozási joggal felruházott személyek írják alá.
26. A Társulás nevében, a Társulás költségvetésében meghatározott felsorolt feladatokra és összegben a Harkányi Polgármesteri Hivatal a kötelezettségvállalás és utalványozás rendjéről szóló szabályzatban meghatározott személy vállal kötelezettséget.
27. **A társulás szolgáltatásai igénybevételének a társulás által meghatározott feltételei**
28. A Társult tagok megállapodnak, hogy a tárulás alapvető célja a társult települések közigazgatási területein az óvodai nevelés és mini bölcsődei ellátás megszervezése társulási formában, melyet közös intézmény fenntartásával valósítanak meg.
29. A Társult önkormányzatok elsődleges célja, hogy a fenti feladatok a szolgáltatásokat igénybevevők számára lakóhelyük, valamint lakóhelyükhöz közel eső székhelytelepülésen legyen biztosított.

**22.** A társult települések polgármesterei a társulás működéséről **évente** legalább egy alkalommal kötelesek képviselő-testületeik előtt **beszámolni**. (*Mötv. 93.§ 14. pont)*

**23. A társulás működésének ellenőrzési rendje:**

A társult önkormányzatok a társulás pénzügyi-gazdasági tevékenységét az éves ellenőrzési terve alapján a Harkányi Polgármesteri Hivatal belső ellenőre közreműködésével ellenőrzik. Az ellenőrzés célterületeire a Társulási Tanács közvetlen utasítást adhat a belső ellenőrnek.

1. **A Társuláshoz történő csatlakozás, a Társulási Megállapodás módosítása, a Társulásból történő kiválás, kizárás feltételei, és a Társulás megszüntetésének szabályai**
2. A Társuláshoz a csatlakozási szándékot a Társulási Tanács elnökének írásban kell bejelenteni. Az új tag felvételi kérelmét a Társulási Tanács ülésén meg kell vitatni. A tagfelvételi kérelemhez az új tagnak csatolnia kell a csatlakozás szándékáról legalább hat hónappal korábban, minősített többséggel elfogadott képviselő-testületi határozatot, valamint a testület azon nyilatkozatát, hogy a Társulási Megállapodásban leírt követelményeket elfogadja.

A társult képviselőtestületek a nemzeti köznevelésről szóló 2011. évi CXC. törvény 84.§ (3) bekezdés értelmében kikötik, hogy a csatlakozás kizárólag július-augusztus hónapokban történhet.

1. A Társulási Megállapodást a felek határozatlan időre kötik meg, melynek módosítását, megszüntetését a Társulás bármely tagja kezdeményezheti. A Társulás tagjai a megállapodás módosításáról, megszüntetéséről vagy a Társulásból történő kiválásról a kezdeményezés megküldésétől számított hatvan napon belül döntenek. A Társulási Megállapodást a polgármester írja alá.”
2. A Társulásból kiválni a július-augusztus hónapokban lehet, melyet a tag 6 hónappal korábban köteles bejelenteni. Kiválás/kizárás esetén a Társulásból kilépő/kizárt tagnak az általa a Társulás részére szolgáltatott, a kilépésig fel nem használt, tagdíjon/hozzájáruláson felüli egyéb vagyoni hozzájárulása visszajár. A társulásból történő kiválás esetén a vagyontárgy a társult tag részére történő kiadását legfeljebb öt évre el lehet halasztani, ha annak természetben történő kiadása veszélyeztetné a társulás további működését. A Társulással kötött szerződés esetén a kivált tagot használati díj illeti meg. (*Mötv. 90. § (5) bek.)*
3. A társulási tanács valamint a kizárással érintett önkormányzat(ok) kivételével a társult képviselő-testületek minősített többséggel hozott határozatával a nevelési év utolsó napjával fontos okból kizárhatja azt a tagot, mely a jelen megállapodásban foglalt kötelezettségének nem tesz eleget. A kizárást megelőzően legalább egyben határidő tűzésével fel kell hívni az érintett képviselőtestületet kötelezettségei teljesítésére.

Fontos oknak minősítik a tagok, ha:

* az önkormányzat a társulás megalakulását követő 60 naptári napon belül az azonnali beszedési megbízást nem küldi meg a társulás részére,
* a képviselő-testület a 18. pontban nevesített pénzügyi, költségvetési hozzájárulását nem vagy sorozatosan - legalább 2 ízben - határidőben nem utalja át,
* a képviselő-testületek a társulás és az általa fenntartott intézmények zavartalan működéséhez szükséges döntési - rendeletalkotási, határozathozatali - kötelezettségeiknek nem tesz eleget a kérést követő 15 naptári napon belül,
* a társult önkormányzat polgármestere a képviselő-testületek által jóváhagyott módosítás/megszüntetés esetén a székhely önkormányzat/hivatal értesítést követően az elkészült dokumentumot a társulás székhelyén 5 munkanapon belül nem írja alá.

1. A Társulás megszűnik az Mötv. 91.§-ában meghatározott esetekben. A Társulás megszűnésekor a tagok kötelesek egymással elszámolni úgy, hogy a Társulás vagyonából a követelések és kötelezettségek kifizetése után fennmaradó pénzösszeg a költségvetési hozzájárulások arányában kerül felosztásra a tagok között. A Társulás megszűnésekor a vagyon felosztása és a közös tulajdon megszűntetése nem történhet olyan módon, hogy az a közfeladatok és a közszolgáltatások ellátását veszélyeztesse. A létrejött vagyon célvagyon. A közös tulajdon megszűntetése és az ebből származó vagyoni igények kielégítése során ezért a Társulás tagjai olyan polgári jogi megoldásokat alkalmaznak (későbbi, halasztott fizetés, csere stb.), amelyek a közfeladat ellátását nem veszélyeztetik, a célvagyon a közfeladat ellátását biztosítja. A közös tulajdonban történő elszámolásig a közfeladatok ellátása érdekében biztosítják a feladatot ellátó és átvállaló használati jogát. A tulajdonjog rendezése során a folyamatos működtetés és feladatellátás biztosítása érdekében a használati jog gyakorlás átengedése feltételeiben állapodnak meg.
2. **Záró rendelkezések:**
3. Társult képviselő-testületek egybehangzóan kijelentik, hogy a megállapodásból, továbbá az intézmények fenntartása során keletkezett vitás kérdéseiket tárgyalásos úton, egyeztetéssel kívánják rendezni, s bíróságon keresetindítási lehetőséggel kizárólag annak eredménytelensége esetén élnek.
4. A Mötv. 92. §-ában foglaltak alapján a Társulás működése során felmerült vitás kérdésekben az illetékességgel rendelkező törvényszék (Pécsi Törvényszék) dönt.
5. A jelen Társulási Megállapodásban nem szabályozott kérdésekre a Mötv., az Áht., az Ávr. és a Ptk. rendelkezéseit kell alkalmazni.

**ZÁRADÉK:**

A jelen - módosításokkal egységes szerkezetbe foglalt - Társulási Megállapodást a Harkányi Körzeti Óvodai Társulásban részt vevő települések mindegyikének képviselő-testülete minősített többséggel hozott döntéssel jóváhagyta.

A társulási megállapodást annak elolvasása, tartalmának megértése után a képviselő-testületek nevében eljáró polgármesterek, mint az önkormányzati akarattal teljességgel megegyezőt helybenhagyólag, sajátkezűleg aláírták.

A megállapodás valamennyi tagönkormányzat képviselő-testülete általi elfogadást követő napon lép hatályba. Hatályba lépés napja:

Harkány, 2024. ……..

Bacsáné dr. Kajdity Petra

Harkányi Polgármesteri Hivatal

jegyző

Egységes szerkezetbe foglalva: 2024. …….

Bacsáné dr. Kajdity Petra

Harkányi Polgármesteri Hivatal

jegyző

Bisse Községi Önkormányzat, sz. határozat

Csarnóta Község Önkormányzata, sz. határozat

Drávacsepely Község Önkormányzat sz. határozat

Drávaszerdahely Községi Önkormányzat, sz. határozat

Harkány Város Önkormányzata, sz. határozat

Ipacsfa Községi Önkormányzat, sz. határozat

Márfa Községi Önkormányzat, sz. határozat

Rádfalva Község Önkormányzat, sz. határozat

Baksai Endre Tamás

Harkány Város polgármestere

Buttinger Petra Koller László Dávid

Márfa Község polgármestere Drávaszerdahely Község polgármestere

Bónis Gyuláné

Drávacsepely Község polgármestere

Szabó Zsolt Violáné Gáti Zsuzsanna

Ipacsfa Község polgármestere Csarnóta Község polgármestere

Stivics Gábor Kasza Zoltán

Bisse Község polgármestere Rádfalva Község polgármester