Tárgy: Társulásokkal kapcsolatos döntéshozatal (Villányi Mikrotérségi Szociális és Gyermekjóléti Társulás. Harkányi Körzeti Óvodai Társulás)

Mellékletek: Társulási megállapodás egységes szerkezetben (Harkányi Körzeti Óvodai Társulás) - tervezet



**E L Ő T E R J E S Z T É S**

**HARKÁNY VÁROS KÉPVISELŐ-TESTÜLETÉNEK**

**2024.10. 24-i RENDES ÜLÉSÉRE**

**12.) Napirendi pont**

|  |  |
| --- | --- |
| ELŐTERJESZTŐ: | Bacsáné dr. Kajdity Petra  jegyző |
| AZ ELŐTERJESZTÉST KÉSZÍTETTE: | Bacsáné dr. Kajdity Petra  jegyző |
| VÉLEMÉNYEZÉSRE MEGKAPTA:   * Pénzügyi, Városfejlesztési, Kulturális és Idegenforgalmi Bizottság * Jogi és Szociális Bizottság * Egyéb szervezet | **-** |
| MEGTÁRGYALTA: | - |
| AZ ÜGYBEN KORÁBBAN HOZOTT HATÁROZAT/HATÁLYOS RENDELET: | - |
| SZÜKSÉGES DÖNTÉS:  HATÁROZAT/RENDELET | Határozat |
| SZÜKSÉGES TÖBBSÉG: | Minősített többség a társulási megállapodás esetében, egyszerű többség a delegálások tekintetében |
| TERJEDELEM:  MELLÉKLET: | 4 oldal előterjesztés |
| TÖRVÉNYESSÉGI VÉLEMÉNYEZÉSRE BEMUTATVA: |  |
| POLGÁRMESTER LÁTTA: |  |

**ELŐTERJESZTÉS: Harkány Város Önkormányzat 2024. október 24. napján tartandó rendes képviselő-testületi ülésére**

**ELŐTERJESZTÉS CÍME: Társulásokkal kapcsolatos döntéshozatal (Villányi Mikrotérségi Szociális és Gyermekjóléti Társulás. Harkányi Körzeti Óvodai Társulás)**

**ELŐTERJESZTŐ: Bacsáné dr. Kajdity Petra jegyző**

**ELŐTERJESZTÉST KÉSZÍTETTE: Bacsáné dr. Kajdity Petra jegyző**

**MELLÉKLETEK: társulási megállapodás módosításának tervezete (Harkányi Körzeti Óvodai Társulás)**

**Tisztelt Képviselő-testület!**

Harkány Város Önkormányzatának Képviselő-testülete 26/2016.(XII.27) számú rendeletével alkotta meg az önkormányzat hatályos Szervezeti és Működési Szabályzatát (a továbbiakban: SZMSZ). Az SZMSZ rögzíti , hogy az Önkormányzat mely társulásoknak a tagja:

*„(3) Az önkormányzat az alábbi társulásokban vesz részt:*

*a) Harkányi Körzeti Óvodai Társulás,*

*b) Mecsek-Dráva Regionális Szilárdhulladék Kezelő Rendszer Létrehozását Célzó Önkormányzati Társulás,*

*c) Villányi Mikrotérségi Szociális- és Gyermekjóléti Társulás.*

*(4) A társulásokra átruházott hatásköröket a 8. számú melléklet tartalmazza.”*

A Harkányi Körzeti Óvodai Társulás látja el az óvodai nevelés, a mini bölcsődei ellátás és a gyermekétkeztetés feladatát, a Villányi Mikrotérségi Szociális és Gyermekjóléti Társulás pedig a család-, és gyermekjóléti szolgáltatás, valamint a házi segítségnyújtás kötelező önkormányzati feladatokat.

Jelen előterjesztés is ezen két Társulással kapcsolatos, a 2024. évi június 9. napján megtartott választások eredményeképpen a 2024. október 01. napját követő változások átvezetése miatt szükséges.

I. Villányi Mikrotérségi Szociális-, és Gyermekjóléti Társulás

A Magyarország helyi önkormányzatairól szóló 2011. évi CLXXXIX. törvény 94. § az alábbiak szerint rendelkezik: *„(1) Az önkormányzati társulás döntéshozó szerve a társulási tanács. (2) A társulási tanácsot a társult önkormányzatok képviselő-testületei által delegált tagok alkotják, akik a megállapodásban meghatározott számú szavazattal rendelkeznek.”*

Mivel az előző képviselő-testület megbízatása 2024. szeptember hó 30. napján lejárt, az új ciklusban szükséges rendelkezni arról, hogy a képviselő-testület – amennyiben nem a polgármestert – mely képviselő-testületi tagot delegálja.

Fentiekre tekintettel az alábbi határozati javaslat elfogadásáról szükséges a képviselő-testületnek döntést hoznia:

**Határozati javaslat**

*a Villányi Mikrotérségi Szociális-, és Gyermekjóléti Társulás társulási tanácsába történő delegálásról*

A ………………………….. Önkormányzat Képviselő-testülete a Villányi Mikrotérségi Szociális-, és Gyermekjóléti Társulás társulási tanácsába …………………. képviselőt, akadályoztatása esetén …………………. képviselőt delegálja.

Határidő: azonnal

Felelős: képviselő-testület

**II. Harkányi Körzeti Óvodai Társulás**

A Harkányi Körzeti Óvodai Társulás tagönkormányzatai az óvodai nevelés és a gyermekétkeztetés, valamint szűkített körrel a mini bölcsődei ellátás biztosítása érdekében hozták létre a Társulást.

A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 93. §-a rendelkezik a társulási megállapodás alapvető szabályairól. Ez alapján a társulási megállapodás tartalmazza:

*„1. a társulás nevét, székhelyét;*

*2. a társulás tagjainak nevét, székhelyét, képviselőjét;*

*3. a társuláshoz tartozó települések lakosságszámát;*

*4. a társulás által ellátott feladat- és hatásköröket;*

*5. a társulás döntéshozó szervét, döntéshozó szervének tagjait megillető szavazatarányt;*

*6. a döntéshozatalának módját, a minősített döntéshozatal eseteit;*

*7. a közös fenntartású intézmények megnevezését;*

*8. a társulás fenntartásával, működtetésével kapcsolatosan az egyes képviselő-testületek pénzügyi hozzájárulásának mértékét, teljesítésének módját;*

*9. a társulás tagjai által vállalt pénzügyi hozzájárulás nem teljesítése esetén irányadó eljárást (a társulás döntésétől függően a társulás tagjai részéről a pénzforgalmi szolgáltatójuknak adott, a beszedési megbízás teljesítésére vonatkozó hozzájárulását, felhatalmazó nyilatkozatát, amely alapján a társulás beszedési megbízást nyújthat be a pénzforgalmi szolgáltatóhoz);*

*10. a társulás vagyonát és a vagyonátadás feltételeit, a tulajdonosi jogok és kötelezettségek gyakorlásának rendjét;*

*11. intézmény közös alapítása esetén az alapítói jogok gyakorlására vonatkozó részletes rendelkezéseket;*

*12. a társulás általános rendjétől eltérő (nem minden tag részére, vagy a tag által saját intézménye útján más tagok részére történő) feladatellátás módját;*

*13. a társulás szolgáltatásai igénybevételének a társulás által meghatározott feltételeit;*

*14. a társulás működéséről évente legalább egy alkalommal történő beszámolás kötelezettségét;*

*15. a társulás működésének ellenőrzési rendjét;*

*16. a megállapodás módosításának feltételeit;*

*17. a társulásból történő kiválás és kizárás feltételeit;*

*18. a társulás megszűnése esetén a tagok egymással való elszámolásának kötelezettségét, módját;*

*19. azt, amiben a képviselő-testületek megállapodtak.”*

A 2024. június hó 09. napján megtartott választások eredményeképpen a társulás egyes tagönkormányzatainak polgármesterének személye tekintetében változás következett be, így mindenképpen szükséges a társulási megállapodás módosítása. Tekintettel arra, hogy a megállapodásban jelenleg még a 2017. évi lakosságszámok kerültek megjelölésre, ezen rendelkezés frissítése is megtörténik.

Javasolt továbbá egy olyan új rendelkezés bevezetése, amely megkönnyíti a Társulási Tanácsülés összehívását, így a munkaszervezés sokkal gördülékenyebbé válik:

A jelenleg hatályos szabály szerint a Társulás tagjait a Tanácsban az önkormányzatok polgármesterei képviselik. Ez a szabály változna a módosítás elfogadásával akként, hogy a Társulásban az önkormányzatot vagy a polgármester vagy a tag önkormányzat képviselő-testülete által delegált képviselő-testületi tag képviselheti.

A fentieken túl egyéb, főként technikai jellegű módosítás került a tervezetben átvezetésre:

* a pedagógusok új életpályájáról szóló 2023. évi LII. törvény hatályba lépésére tekintettel,
* Harkányi Közös Önkormányzati Hivatal 2020.01.01. napjától Harkányi Polgármesteri Hivatalként működik,
* bírósági szervezetrendszerben történő változás átvezetése (Pécsi Törvényszék).

Az előterjesztéshez csatoltuk az egységes szerkezetű társulási megállapodást, amely a tervezett módosításokat korrektúraként tartalmazza.

A társulási megállapodás módosítás hatályba lépésének tervezett napja valamennyi tagönkormányzat képviselő-testület általi elfogadást követő nap. A hatályba lépéshez az szükséges, hogy azt valamennyi társulási tag önkormányzat képviselő-testülete minősített többséggel elfogadja. (Mötv. 88. § (2) bekezdés.)

A társulási megállapodás 14.4. pontja alapján:

*„Minősített többség szükséges*

1. *a társulási megállapodás jóváhagyásához, módosításához vagy a társulás megszüntetéséhez; mely határozat hatálybalépéséhez a Társulásban résztvevő képviselő-testületek mindegyikének minősített többségével hozott döntése szükséges (a megállapodás módosítása, megszüntetése érdekében az arra okot adó körülmény/indítvány felmerülésétől számított 30 napon belül a Tanács ülését össze kell hívni, míg a képviselő-testületi ülést további 30 napon belül kell megtartani); […]”*

A tagönkormányzatok képviselő-testületeinek 30 napja van a társulási megállapodás módosítás jóváhagyására. A társulási megállapodás egységes szerkezetének tervezetét (korrektúrával, hogy a tervezett változtatásokat a képviselők megismerhessék) az előterjesztéshez mellékletként csatoltuk.

A társulási tanács 2024. október hó 21. napján megtartott ülésén tárgyalja a társulási megállapodás módosítását, melynek eredményéről az ülésen tájékoztatjuk a képviselő-testületet.

Amennyiben a fenti delegálásra vonatkozó szabály is átvezetésre kerül a társulási megállapodásban, az előző ponthoz hasonlóan itt is szükséges döntést hozni a társulási tanácsba történő delegálásról.

Fentiekre tekintettel tisztelettel kérem a képviselő-testületet, hogy a Harkányi Körzeti Óvodai Társulás vonatkozásában az alábbi határozati javaslatokat szíveskedjen elfogadni:

**Határozati javaslat**

*a Harkányi Körzeti Óvodai Társulás társulási megállapodásának elfogadásáról*

A ………………………….. Önkormányzat Képviselő-testülete a Harkányi Körzeti Óvodai Társulás Társulási megállapodás módosítását, és az egységes szerkezetű társulási megállapodást a határozat melléklete szerinti tartalommal elfogadja.

A képviselő-testület felkéri a polgármestert a társulási megállapodás aláírására.

Határidő: azonnal

Felelős: polgármester

**Határozati javaslat**

*a Harkányi Körzeti Óvodai Társulás társulási tanácsába történő delegálásról*

A ………………………….. Önkormányzat Képviselő-testülete a Harkányi Körzeti Óvodai Társulás társulási tanácsába …………………. képviselőt delegálja.

Határidő: a társulási megállapodás módosításának hatályba lépését követően

Felelős: képviselő-testület

**Harkány, 2024. október 18.**

**Bacsáné dr. Kajdity Petra sk.**

**jegyző**